b"\n_START_ARTICLE_\nFjell f\xc3\xa6stning\n_START_PARAGRAPH_\nFjell f\xc3\xa6stning (ogs\xc3\xa5 Fjell fort, Batterie Fjell, Festung Sotra, MKB 11/504 Fjell eller Torden Felix) er et kystforsvarsanl\xc3\xa6g p\xc3\xa5 \xc3\xb8en Sotra i Fjell kommune i Hordaland fylke i Norge. Anl\xc3\xa6gget blev bygget af den tyske okkupationsmagt under anden verdenskrig og tilh\xc3\xb8rte den tyske Kriegsmarine. F\xc3\xa6stningen var bygget som et forsvar omkring hovedv\xc3\xa5benet, tre 28,3 cm kanoner placeret i et pansert\xc3\xa5rn med en maksimal r\xc3\xa6kkevidde p\xc3\xa5 37 km. Kanonen var oprindelig en skibskanon fra slagkrydseren Gneisenau. F\xc3\xa6stningens hovedform\xc3\xa5l var at forsvare indsejlingen til Bergen, nord og syd for Sotra. Ud over kanonen byggede man et stort luftv\xc3\xa6rnsbatteri (flak-batteri, fra tysk: FLugAbwehrKanone: Antiluftskyts) p\xc3\xa5 samme sted, som beskyttede ikke kun selve f\xc3\xa6stningen, men ogs\xc3\xa5 en af hovedindflyvningsruterne til Bergen. Luftv\xc3\xa6rnbatteriet var i brug under allierdee bombeangreb mod Bergen, men hovedskytset (trippelkanonerne) blev aldrig brugt i kamp._NEWLINE_Arbejdet blev p\xc3\xa5begyndt i juli/august 1942 og var f\xc3\xa6rdigbygget i den grad at kanonen blev pr\xc3\xb8veskudt 12. juli 1943. Selve n\xc3\xa6rforsvarsanl\xc3\xa6gget blev aldrig f\xc3\xa6rdigbygget. Anl\xc3\xa6gget blev bygget af krigsfanger fra forskellige dele af Europa, men ogs\xc3\xa5 norske entrepren\xc3\xb8rer deltog. Flere norske arbejdere deltog ogs\xc3\xa5 frivilligt p\xc3\xa5 anl\xc3\xa6gget, da arbejdet var godt betalt._NEWLINE_Efter krigen overtog det norske forsvar anl\xc3\xa6gget, og drev det videre som et regul\xc3\xa6rt kystfort frem til kanonen blev fjernet i slutningen af 1960'erne. Sj\xc3\xb8forsvaret opretholdt en kystradarstation her til 2005. N\xc3\xa6rforsvarsanl\xc3\xa6gget blev ikke betjent i samme skala som f\xc3\xb8r, og minefelterne blev fjernet. Alligevel d\xc3\xb8de en bonde fra Fjell s\xc3\xa5 sent som i 1953 da han gik p\xc3\xa5 en mine. Ogs\xc3\xa5 under krigen var der ulykker i minefelterne omkring f\xc3\xa6stningen._NEWLINE_Anl\xc3\xa6gget er et af de st\xc3\xb8rre enkeltst\xc3\xa5ende f\xc3\xa6stningsanl\xc3\xa6g i Europa fra anden verdenskrig. I dag er omr\xc3\xa5det \xc3\xa5bent for almen f\xc3\xa6rdsel, og dele af tunnelanl\xc3\xa6gget er \xc3\xa5bnet og lagt til rette som museum, drevet af Museum Vest i samarbejde med lokale kr\xc3\xa6fter. Flere dele af omr\xc3\xa5det er i begyndelsen af 2010 under opbygning som museum og er planlagt \xc3\xa5bnet for publikum. Fjell f\xc3\xa6stning blev fredet av Riksantikvaren 6. maj 2004."